BANNAN

A' chiad earrann - am pìleat

Air a sgrìobhadh le

Chrisella Ross

Air a riochdachadh le Young Films

1. A-MUIGH AIR EILEAN ANMOCH 1

Tha an stoirm a’ togail oirre. Tha dorchadas a’ dùnadh a-steach - ro luath, ro thràth.

GEÀRR GU:

1. EXT. A-MUIGH: TAIGH PEIGI (1980an) ANMOCH 2

Tha an stoirm a’ togail oirre an seo cuideachd. Chì sinn faileas nan craobhan air aghaidh an taighe - a’ crathadh leis a’ ghaoith. Tha solas ri fhaicinn an uinneag àrd, taobh a deas, an taighe. Cluinnidh sinn sgiamh bhon rùm.

ANNA

Ahhhh!

GEÀRR GU:

1. A-STAIGH SEÒMAR-CADAIL TAIGH PEIGI (1980AN) - ANMOCH 3

Tha na sgreuchan a’ tighinn bho ANNA (21, falt fada, na laighe san leabaidh, drùidhte le fallas.)

Chì sinn ANNA bho shealladh sùilean Thormoid. Tha esan na sheasamh ri taobh na leapa. Chì sinn an sealladh air fad bho shùilean-san.

ANNA

Ahhhh!

Tha iomagain air Tormod. Tha e a’ coimhead gu bonn na leapa. Tha DOTAIR (45, àrd, caol, feusagach) na chrùban eadar casan ANNA. Tha a glùinean san adhar ’s i a’ breith leanabh.

DOTAIR

Siuthad a-nis, Anna, sin thu!

ANNA

Ahhhh!

Tha an DOTAIR fhathast a’ cumail inntinn air an leanabh. Tha corp ANNA a’ critheanaich a-rithist.

DOTAIR

Gabh anail mhòr. Nas luaithe, nas luaithe, sin thu fhèin!

ANNA

Ahhhh!

Tha TORMOD a’ cumail air a’ coimhead air ANNA.

DOTAIR

Sin thu fhèin! Nighean bheag, a Thormoid. Mo bheannachd oirbh fhèin. Nach sibhse rinn math.

Tha TORMOD a’ coimhead air ais gu ANNA. Tha ANNA claoidhte ach comasach air fiamh ghàire lag a dhèanamh.

CLOTH GU:

1. A-MUIGH: AN T-AISEAG, DIMÀIRT 15.00 4

Tha sinn a’ tighinn a-steach air an aon rànail - ach ’se ANNA a th’ ann. Tha i (3 mìosan) ann an gàirdeanan MÀIRI (26, brèagha, righinn, èideadh àbhaisteach) agus tha i a’ socrachadh an leanaibh. Tha an dithis air an aiseag is tha sealladh bòidheach mun cuairt orra. Ach tha MÀIRI a’ fàs iomagaineach ’s i a’ faicinn an eilein a’ tighinn nas fhaisge. An e an rud ceart a tha i a’ dèanamh le bhith a’ tilleadh? Cluinnidh sinn ‘bing bong’ agus an sgiobair ag iarraidh air na tha air bòrd an slighe a dhèanamh chun nan càraichean.

GEÀRR GU:

1. A-STAIGH. CÀR MÀIRI AIR DEIC NAN CÀRAICHEAN, 15.30 5

Shìos an staidhre air deic nan càraichean, tha MÀIRI agus ANNA anns a’ chàr. Tha an tè bheag air an cùlaibh a’ crònan is a’ breabadh a casan. Tha laptop agus i-phone air an t-sèithear ri taobh MÀIRI.

Ach tha MÀIRI a’ gabhail mionaid dhi fhèin ’s an t-eilean a’ tighinn am follais le dorsan an aiseig a’ fosgladh. Tha i a’ falbh am measg nan càraichean far an aiseig agus suas gu ruige balla a’ chidhe.

Tha corra bhalach - IAIN (17, tapaidh, le beagan de dh’fhionndadh fheusaig mu ghèillean) a’ smèideadh an sin ach chan eil i ga aithneachadh. Tha i airson a dhol seachad air nuair a sheasas e a-mach air beulaibh a’ chàir. Feumaidh i stad ’s tha esan a’ fosgladh an dorais, a’ togail an laptop is a’ leum a bhroinn a’ chàir.

MÀIRI

Eh? Iain! Cà’ n cuala tu?

IAIN

Ailean. Tha e ag obair air an aiseag.

MÀIRI

Cha tàinig aon atharrachadh air an àite a tha seo.

Tha i a’ crathadh a cinn - bha i air dìochuimhneachadh.

MÀIRI (A’ LEANTAINN)

Cha dèan thu ceum!

Ach tha aire IAIN air tionndadh gu cho math ’s a tha an càr.

IAIN

Thìoraidh! Càr daor! Phasaig thusa deuchainnean na sgoile.

Tha gàire air aodann is e a’ coimhead oirre. A’ cur an laptop an cùl a’ chàir, mothaichidh i dhan leanabh.

IAIN (A’ LEANTAINN)

Tè bheag! Ah, tha i bòidheach! Bheil thu a’ dol gu taigh granaidh ma-tha?

MÀIRI

Chan eil, chun an taigh-òsta.

IAIN

Chan eil sin a’ dol a chòrdadh rithe.

MÀIRI

Chan eil mi gu bhith an seo ach dà latha.

IAIN

Tha i an-còmhnaidh a’ bruidhinn ort. Gun do rinn thu math.

Tha MÀIRI ag osnaich. Tha iad a’ coimhead a chèile is tha e follaiseach gu bheil argamaidean IAIN a’ tòiseachadh ri buannachadh.

MÀIRI

(càr a’ falbh)

...Right. Thig mi a’ dol a dh’fhaicinn granaidh ma-tha.

Chan eil i toilichte. Tha i a’ tionndadh a’ chàir.

IAIN

A Mhàiri…?

MÀIRI

Dè?

IAIN

Faigh mi shot dhen chàr agad?

Tha i a’ crathadh a cinn is fiamh a’ ghàire a’ tighinn air a h-aodann. Corra bhalach!

GEÀRR GU:

1. A-MUIGH: CÀR MÀIRI A’ DRÀIBHEADH GU BAILE, 16.15. 6

Chì sinn an càr a’ dràibheadh tron àrainneachd. Tha seallaidhean bòidheach air an t-slighe - beanntan, mòinteach agus lochan. Tha an càr a’ tionndadh a-steach ceann-rathaid baile beag agus chì sinn na taighean a’ nochdadh a-rithist. Tha sinn a’ dol seachad air cròileagan beag dhiubh air gach taobh dhen rathad.

IAIN V/O

Siud an taigh againne. Tha pìos a’ dol ris a h-uile bliadhna - mar na craobhan canaidh iad. Tha Tormod a’ buain a’ lot. ’S tha mis’ ga chuideachadh, leis a’ chuad.

Ged a tha IAIN air a dhòigh leis nas urrainn dha innse dhi, chan eil i toilichte gu bheil aice ri tilleadh an taobh s’.

GEÀRR GU:

1. A-STAIGH: AM BROINN A’ CHÀIR. 16.20 7

Tha iad a’ ruighinn taigh PEIGI. Tha i a’ tionndadh a’ chàir a-steach geata fosgailte is a’ stad ann an sin, pìos bhon taigh. Tha MÀIRI na suidhe a’ coimhead a-mach an uinneag air an taigh-cruite.

MÀIRI

Ochd bliadhna.

Aithnichidh sinn gur e an aon taigh-cruite a th’ ann ’s a bha sa chiad sealladh.

GEÀRR GU:

1. A-STAIGH SEÒMAR-SUIDHE PEIGI 16.30 8

Tha FINLAY (51, eireachdail, diadhaidh) a’ gabhail an altachaidh.

Tha DONNA (49, àrd, caol, gnothahail) agus PEIGI (80, liath, meata,

geur) a’ suidhe sàmhach.

FINLAY

Beannaich na tha anns a’ bhaile seo an-diugh; treòraich iad gu do shlighe...

Tha MÀIRI agus ANNA a’ nochdadh san doras is tha PEIGI a’ mothachadh dhaibh.

PEIGI

Mo nighean!

Tha FINLAY a’ toirt sùil aithghearr tro chorragan.

FINLAY

Treòraich iad gu do shlighe...

PEIGI

Agus tè bheag! Ò mo ghràdh oirre.

Tha PEIGI a’ dol gu èirigh.

PEIGI (A’ LEANTAINN)

Greas ort!

FINLAY

Treòraich iad! Amen!

Tha PEIGI air a casan. Tha MÀIRI agus PEIGI a’ cur an gàirdeanan timcheall a chèile. Tha e air a bhith ro fhada agus tha an dithis aca air an dòigh a bhith còmhla ri chèile a-rithist.

PEIGI

Nach seall sibh an naoidhean!

DONNA

Hallò, a Mhàiri.

Tha DONNA a’ coimhead oirre, is i a’ toirt a chreids’ gu bheil i toilichte, ach chan eil i ag èirigh.

MÀIRI

Hi, Donna.

PEIGI

Cuin a thàinig thu?

Tha DONNA air a bhith a’ coimhead Màiri is tha a’ chùis a-nis a’ bualadh oirre.

DONNA

Tha thu an seo airson tiodhlacadh an Dotair Eòghainn!

MIRI

Tha.

Tha Màiri a’ gnogadh a cinn.

PEIGI

Ò uill, cò ris a tha i coltach?

DONNA

A bheil athair aice?

MÀIRI

Dh’fhuirich Alasdair sa flat.

PEIGI

Thig thusa staigh, a ghaoil, thig a-staigh chun an teine. Dè thug thu oirre?

MÀIRI

Anna.

Cha robh dùil aig duine ris an ainm! Tha cridhe PEIGI a’ lìonadh le toileachas. Tha DONNA air a h-uabhasachadh agus chan eil FINLAY cinnteach cò air a sheallas e. Tha IAIN a’ coiseachd a-steach, a’ briseadh na sàmhchair is e a’ cur bagannan MÀIRI air an làr.

Cha robh dùil aig MÀIRI ri na bagannan - nach tuirt i ri IAIN nach robh i gu bhith a’ fuireach. Chan eil i toilichte bhon a bha còir cuimhne a bhith aig IAIN air na thuirt i ris.

MÀIRI (A’ LEANTAINN)

Thuirt mi riut, Iain! Tha mi san taigh-òsta.

Tha esan a-nis a’ cuimhneachadh a’ chòmhraidh ach tha e ro fhadalach càil a dhèanamh mu dheidhinn.

PEIGI

Taigh-òsta! Do chas chan eil a’ dol ann a sin. Iain - dèan air an taigh-òsta, is can riutha nach bi i ann.

IAIN

Mam. Am faod mi an càr a thoirt leam?

DONNA

(a’ coimhead FINLAY) Chan fhaod.

FINLAY

Faigh licence an toiseach.

MÀIRI

Na dèanaibh càil! Chan eil mi gu bhith fuireach.

PEIGI (ri DONNA)

Donna, tha mi a’ gabhail ris gu bheil leapannan shuas an staidhre fhathast?

Chan eil DONNA toilichte leis an rud a tha PEIGI air a ràdh rithe no gu bheil MÀIRI air nochdadh. Cha chreid MÀIRI gu bheil i air a glacadh ann an seo!

GEÀRR GU:

1. A-STAIGH: CIDSIN, TAIGH PEIGI: 17.45 9

Tha MÀIRI agus PEIGI a’ dèanamh nan soithichean às dèidh

suipeir a ghabhail agus tha ANNA na cadal ann an carry cot a tha air dà shèithear sa chòrnair. Tha MÀIRI a’ cur air na poit tì.

PEIGI

Ò duilleagan, a Mhàiri. Cuir duilleagan innte. ’S beag orm na teabags a tha sin.

Tha MÀIRI a’ cleachdadh nan duilleagan agus ’s fhada bho rinn i seo do PHEIGI mu dheireadh.

PEIGI (A’ LEANTAINN)

’S dè nis a tha thu a’ dèanamh leis a’ cheum? A bheil thu fhathast ag obair san taigh-chùirt?

Tha MÀIRI a’ crathadh a cinn.

MÀIRI

Còraichean talaimh a-nis. Chan eil mi cho tric sa chùirt tuilleadh. Tha sinn ag obair le buidheann a tha a’ togail tòrr thaighean sa bhaile is tha...

Tha PEIGI thall aig a’ chot.

PEIGI

Chan eil fhios agam cò ris a tha i coltach. Cùm thus’ ort, cùm ort.

MÀIRI

…tha iad a’ feuchainn ri pìos talaimh a cheannach. Ri taobh na h-aibhne

PEIGI

Tha i buaidheach co-dhiù! Is bheil a’ chùis a’ còrdadh riut?

Tha MÀIRI a’ stad.

MÀIRI

Tha. Bha an dotair ceart. Cha robh dòigh às agam ach falbh.

Tha PEIGI ga coimhead - chan e seo an t-àm airson siud a fhreagairt. Tha FINLAY a’ tighinn bho shuas a’ staidhre is e a’ dol seachad le bogsaichean. Tha iad a’ cliaradh rùm MÀIRI dhi. Tha DONNA air a’ chùl.

DONNA

Uill, siud agad an rùm deiseil.

DONNA (A’ LEANTAINN)

(ri Finlay)

Ach gu bheil an staidhre fhathast ri càradh. Tha an duine tha siud a’ tighinn Dihaoine.

PEIGI

Cò tha a’ tighinn a choimhead obair-làimh Fhionnlaigh?

DONNA

Dh’inns mi seo dhuibh mar-thà. Estate Agent, a Pheigi. ‘Eil cuimhn’ agaibh idir?

Tha DONNA a’ crathadh a cinn ’s a’ togail a sùilean dhan adhar gus am faic MÀIRI i.

DONNA (A’ LEANTAINN)

Bhiodh e math dhi fios a bhith aice dè an seòrsa prìs a gheibheadh seo. Nach bitheadh?

Chan fhaigh FINLAY a-mach an doras leis a’ bhucas.

FINLAY

Cà’il Iain? ’S e bu chòir a bhith a’ dèanamh seo.

DONNA

Tog às a sin!

Tha DONNA a’ fosgladh an dorais is tha an dithis aca a’ dol a-mach.

MÀIRI

Estate Agent. A bheil iad an dùil an t-àite a tha seo a reic?

PEIGI

Fiachan, a Mhàiri, fiachan! Nam faiceadh tus’ an taigh a th’ aca. Sin agad dè th’ ann.

Tha MÀIRI a’ coimhead PEIGI. Cluinnidh sinn an tè bheag a’ dùsgadh is tha MÀIRI ga togail.

MÀIRI

Ò, Anna.

Tha MÀIRI a’ dol a chur an leanaibh gu a broilleach. Tha DONNA a’ tilleadh a-steach.

DONNA

Seo sinn. Tha an rùm ìosal ann ma tha thu airson sin a dhèanamh... far nach fhaic duine thu.

MÀIRI

’S a bheil Finlay a’ dol a ghabhail an altachaidh mas tòisich i?

Tha PEIGI a’ gàireachdainn a-rithist is chan eil seo a’ còrdadh ri DONNA.

DONNA

Nach bochd nach robh a h-athair airson tighinn dhachaigh.

Tha DONNA a’ fàgail leis an sin. Fhuair i an tathag mu dheireadh air MÀIRI.

GEÀRR GU:

1. A-STAIGH: TAIGH-SEINNSE SA BHAILE MHÒR 18.00 10

Tha ALASDAIR (30, àrd, dorch, eireachdail) a’ cur taic le

giotàr ri MÀRTAINN (30, dèant’, math air a shon fhèin) a tha a’ cur crìoch air rann de ‘Rìbhinn Òg’. Nuair a tha iad ullamh, is a tha am bualadh bhas air a dhol sàmhach, tha ALASDAIR a’ tionndadh ri MÀRTAINN.

ALASDAIR

Thìoraidh bha mi ag ionndrainn seo.

Tha MÀRTAINN a’ lachanaich is a’ smèideadh ris a’ bhotal Bud a th’ air a’ bhòrd.

MÀRTAINN

Ah uill, tèile nis? Seo dhuibh.

ALASDAIR

Aye!

MÀRTAINN

Slàinte mhath ma tha!

ALASDAIR/RODDY

Slàinte.

Tha ALASDAIR a’ cur sìos a’ ghiotàr. Tha e a’ faireachdainn a bheil fàileadh far coilear a lèine.

ALASDAIR

Fàileadh a’ bhainne ghoirt asam fhathast. Ach caidlidh mi ge-tà.

MÀRTAINN

Chan aithne dhomh fear nas fheumaich’ air, ’ille.

GEÀRR GU:

1. A-STAIGH: CIDSIN, TAIGH PEIGI 11

Tha MÀIRI deiseil de bhith a’ biathadh an leanaibh is tha i ga criosladh fhèin.

PEIGI

Ò chan eil an dath a’s na gruaidhean sin a b’ àbhaist. Tuilleadh is cus ùine ann an oifis. Thèid thusa mach cuairt, a Mhàiri, ’s tha seacaid an cùl an dorais agus cuiridh tu ort i. Seallaidh mi fhèin às dèidh na tè bige. Hah - bha latha ’s cha ghabhadh tu cumail a-staigh.

Tha MÀIRI ga coimhead. Chan e droch bheachd a bhiodh ann - is chì i a-mach an uinneag na raointean air an robh i gu math eòlach.

GEÀRR GU:

1. A-MUIGH: AN TRÀIGH 18.30 12

Tha MÀIRI a’ coiseachd air a’ mhachair. Tha a’ ghaoth a’ còrdadh rithe ach tha i a’ slaodadh a hood ma ceann gus nach tèid am falt a mhilleadh. Tha i a’ cur a làmhan nas doimhne na pòcaidean is i a’ gabhail cheumannan beaga, a’ strì ris a’ ghaoith, is i uaireannan a’ cur a cùlaibh ris. Tha an sealladh mun cuairt oirre àlainn.

Tha MÀIRI air stad ann am fasgadh creig is i na suidhe aig an tràigh a’ coimhead a-mach gu muir. Tha i a’ slaodadh, le corragan làn nail varnish, feamainn air a’ chreig. Tha i a’ dol gu pòcaid is a’ toirt a-mach a’ fòn-làimhe. A’ bruthadh putan tha i ag èisteachd ach tha aice ri teachdaireachd fhàgail.

12A

A-STAIGH: TAIGH-SEINNSE SA BHAILE MHÒR 19.00

12A

Tha fòn ALASDAIR na laighe air a’ bhòrd a’ seinn a-mach agus dealbh MÀIRI a’ lasadh air an sgrion. Chan eil duine mothachail dha.

GEÀRR GU:

12B

A-MUIGH: AN TRÀIGH 18.30

MÀIRI

Hi. Cà’ bheil thu? Tha mise an seo – ’s aig taigh Peigi! Cha chreid thu mar a thachair e! Co-dhiù tha an t-àite sa mar a dh’fhàg mi e.

Tha i ag osnaich.

12B

MÀIRI (A’ LEANTAINN)

B’ fheàrr leam gun robh mi còmhla riut fhèin. Ach… chuir mi an tiodhlacadh romham agus nì mi sin. Tha an tè bheag gad ionndrainn. Tha is mise. Gaol mòr, mòr. Tìors.

B’ fheàrr le MÀIRI gun robh i còmhla ri ALASDAIR.

GEÀRR GU:

1. A-MUIGH: GEATA PEIGI 19.30 13

A’ tilleadh chun an taighe, tha MÀIRI a’ turchairt air TORMOD (52, caol, aghaidh dearg le bhith ag obair a-muigh). Tha e air a thighinn timcheall ceann taigh PEIGI. Tha ise a’ seasamh reòthte ga choimhead ’s tha e fhèin na sheasamh diog gun dùil aige gum biodh i seo. Chan eil e airson coimhead na sùilean.

TORMOD

Cha robh mi ach... creachain. Do Pheigi.

Cha ghluais ise às an rathad dha ’s tha aige ri dhol timcheall oirre. Tha e follaiseach gu bheil gràin aig an tè òig air an fhear a tha air a beulaibh. A’ tionndadh air a shàil, tha TORMOD a’ dèanamh às. Tha ise a’ cumail oirre a-steach dhan taigh.

GEÀRR GU:

1. A-STAIGH: TAIGH-SEINNSE SA BHAILE MHÒR 21.30 14

Tha RODDY, (beag, eireachdail, dòigheil) agus MÀRTAINN a’ cur crìoch air òran Gàidhlig. Tha ALASDAIR a’ cur a ghàirdein timcheall air RODDY.

ALASDAIR

Tha na daoine againn làn ceòl!

Tha seo a’ còrdadh ri RODDY ach tha e a’ mothachadh gu bheil ALASDAIR le dhà na thrì bhotail falamh air a bheulaibh.

RODDY

Aye aye, ’s tha thusa làn leann! Dram - dram an urstain dhan an fhear a tha rim thaobh a seo.

Chan eil ALASDAIR cinnteach. Tha e ag aithneachadh gu bheil smùid air fhèin mar-thà.

MÀRTAINN

Fhuair mis’ iad. Suidh sibhse far a bheil sibh. Siuthadaibh ma tha, slàinte mhòr!

GEÀRR GU:

1. A-STAIGH: SEÒMAR-LAIGHE MÀIRI: 21.30 15

Bho dhorchadas na h-oidhche tha MÀIRI a’ dùnadh nan cùirtearan gus nach fhaic duin’ (TORMOD) i. Tha PEIGI a’ tighinn a-steach le dubhailtean gu socrach. Tha PEIGI a’ dol a-null chun na tè bige ’s tha MÀIRI na suidhe aig an laptop.

PEIGI

Ò, nach mi a lùigeadh a bhith cho sona. An caidil i an oidhche?

MÀIRI

Mar is tric’. Dùisgidh i mu shia.

PEIGI

Na leig leamsa cadal ma tha ’s èiridh mi còmhla ribh. Chan urrainn mi smaoineachadh air leisgeul eile a

b’ fheàrr.

Tha PEIGI a’ suidhe air an leabaidh. Tha i a’ coimhead MÀIRI ag obair air an laptop agus pàipearan mun cuairt - air a’ bhòrd, anns an uinneig agus air an leabaidh.

PEIGI (A’ LEANTAINN)

Ò nach e do mhàthair a bhiodh moiteil nam faiceadh i mar a fhuair thu air adhart.

MÀIRI

Chan ann le cuideachadh sam bith

bhuaithe-san.

PEIGI

Ciamar a bha Tormod gu bhith comasach...?

Chan eil MÀIRI ga freagairt. Tha fios aig PEIGI gu bheil i air gu leòr a ràdh air a’ chuspair. Tha i a’ suidhe air cùl MÀIRI is a’ gabhail gaisean no dhà de dh’fhalt bho cheann MÀIRI eadar a meuran.

PEIGI (A’ LEANTAINN)

Am bi thu fhathast ga dhath?

MÀIRI

Uaireannan.

PEIGI

Eil cuimhn’ agadsa a’ sinc an oidhche a thug thu an stuth ruadh dhachaigh. Feuchainn ri ghlanadh!

Tha MÀIRI a’ tionndadh.

MÀIRI

Na srianagan a bh’ air mo mhaoil an-ath-latha!

Tha an dithis a’ gàireachdainn.

PEIGI

Ò uill uill. ’S e an taigh sa bha ag ionndrainn do chuideachd, a Mhàiri.

MÀIRI

An tiodhlacadh a-màireach is tha sinn

a’ falbh tràth an-earar.

Tha PEIGI ag èirigh is i a’ dol a-mach às an rùm.

PEIGI

Feuch nach leig thu leamsa cadal ma-tha. Chan eil againn ach a-màireach.

Tha MÀIRI air a fàgail le a smuaintean fhèin - an taigh, PEIGI, agus mar a tha cùisean ag atharrachadh. Cluinnidh sinn toiseach a’ chiùil bhon ath shealladh.

GEÀRR GU:

1. A-MUIGH: TAIGH-SEINNSE, AM BAILE MÒR: OIDHCHE Tha ALASDAIR a’ fàgail an taigh-sheinnse.

ALASDAIR.

Fuirichibh rium! Màrtainn, Uncle Roddy! Fuirich!

16

GEÀRR GU:

1. A-MUIGH TAOBH A-MUIGH NA H-EAGLAIS: 11.40 DICIADAIN 17

Tha PEIGI, MÀIRI, ANNA, IAIN, TORMOD, FINLAY agus DONNA

a’ cruinneachadh aig an eaglais. Tha daoine eile bhon choimhearsnachd ann cuideachd is tha gach duine a’ dol a-steach dhan eaglais gun ach beagan bruidhinn a’ dol eatarra.

Tha TORMOD a’ mothachadh gu bheil leanabh aig MÀIRI is tha e gan coimhead.

Tha MÀIRI a’ coimhead leac a màthar is chan fhaic sinne ach cùl na lic. Tha PEIGI, le ANNA na gàirdeanan, air falbh air thoiseach oirre is tha MÀIRI a-nis a’ dol a-null gu doras na h-eaglais.

An sin tha DONNEIL (37, eireachdail, coltas airgid). Tha e a’ breith air làimh air na tha a’ tighinn a-steach. Cha robh dùil aige ri MÀIRI is tha a shùilean a’ lasadh nuair a bheireas e air làimh oirre.

DONNEIL

Thàinig thu!

MÀIRI

Air a shon-san – ’s air do shon-sa.

Tha seo a’ còrdadh ri DONNEIL. Tha ise a’ gluasad air adhart ach a’ stad diog aig ciste an dotair.

1. A-STAIGH: AN EAGLAIS, 11.55 18

Tha COINNEACH (78, dèanta, dorch, làidir) a’ stiùireadh a’ choitheanail chun na cathair aca. Tha MÀIRI a’ leantainn PEIGI a-steach dhan an t-suidheachan. Tha PEIGI a’ leigeil leatha suidhe a-steach roimhpe agus tha MÀIRI a-nis ri taobh MÒRAG (60, sròineach, gearaineach). Cha robh dùil aicese ri MÀIRI a bharrachd is tha i ga h-aithneachadh sa bhad. Tha i a’ mothachadh dhan deise le briogais a th’ air MÀIRI ’s a’ crathadh a cinn. Tha i a’ sanais rithe.

MÒRAG

Briogais! Dòighean a’ bhaile mhòir!

Chan eil PEIGI a’ dol ga leigeil às leis ge-tà, is tha i a’ sìneadh a-steach airson a freagairt.

PEIGI

Nach math nach robh agad fhèin ri strì riutha!

Chan eil an tathag air còrdadh ri Mòrag. Tha DONNA a’ nochdadh a-steach air an cùlaibh agus ad mhòr spaideil oirre.

DONNA

Nach i tha a’ coimhead sean, banntrach an Dotair Eòghainn.

Tha Mòrag a’ tionndadh gus DONNA a fhreagairt.

MÒRAG

’S ann oirre fhèin a bha an

t-uallach bròineag - is esan le shròin ann an leabhraichean.

DONNA

Cha tuig sinne dè am feum a rinn e dha.

MÀIRI

Na gabh dragh, Donna - tha daoine ann a thuigeas.

Tha DONNA tachte! Fhuair MÀIRI an tè ud oirre.

CLOTHADH GU:

1. A-STAIGH: AN EAGLAIS 12.20 19

Tha COINNEACH ag ùrnaigh. Tha DONNEIL, a’ bhanntrach, dà nighean òg agus fireannach eile a’ suidhe aig an t-suidheachan aghaidh. ’S iadsan luchd a’ bhròin. Chì sinn a h-uile duine eile aig cùl na h-eaglais agus chì sinn gach neach eile a’ cunntadh ’s iad nan suidhe, sàmhach, sna suidheachdain len cuid smuaintean fhèin.

COINNEACH

Tha sinn a’ beannachadh an teaghlaich; agus a’ choimhearsnachd air fad. A’ cuimhneachadh nam bannan a tha eadar iad - màthraichean is athraichean, mic is nighnean, an fheadhainn a tha seo an-diugh na Do chuideachd agus an fheadhainn a th’ air a dhol romhainn. (BEAT)

Dh’iarradh sinn gum biodh na bannan sin gar giùlan gu ceann-uidhe gach uile bann. Mar leud na bois tha ar latha, agus mura gabh sinn cùram, cha ghreimich sinn air gin dhiubh gus am bi an ùine air a dhol seachad; agus na cothroman air a dhol à bith.

Tha ANNA a’ tòiseachadh ri rànail a-rithist agus chì sinn PEIGI ag èirigh a-mach leatha. Tha TORMOD a’ cumail a shùil air MÀIRI.

GEÀRR GU:

1. A-MUIGH: AN EAGLAIS 12.45 20

Tha a h-uile duine aig ceann na h-eaglais. Tha an tiodhlacadh a’ gluasad gu socair tron chladh agus tha duine mu seach a’ giùlan na ciste. Tha MÀIRI na seasamh a’ coimhead an dotair a’ falbh. Ionndrainnidh i e.

GEÀRR GU:

1. A-STAIGH: TALLA NA H-EAGLAIS: 13.15 21

Tha a h-uile duine air cruinneachadh airson tì às dèidh na seirbheis. Tha na bùird làn is tha daoine deiseil airson brot agus ceapairean a ghabhail. Tha MÀIRI a’ suidhe còmhla ri DONNA, FINLAY agus MÒRAG ’s tha PEIGI

a’ coiseachd mu na bùird, a’ sealltainn ANNA do dhaoine. Tha DONNEIL

a’ tighinn a-nall chun a’ bhùird.

DONNEIL

Am faod mi suidhe?

Tha DONNEIL a’ tionndadh gu MÀIRI.

DONNEIL (A’ LEANTAINN)

Cha robh dùil a’m gun tigeadh tu.

MÀIRI

Cha robh e furasta.

DONNEIL

Tha thu... air atharrachadh!

MÀIRI

Thug thu fhèin dhìot an fheusag.

Tha e a’ cuimhneachadh.

MÀIRI

Dè thachair do dh’Ameireaga?

DONNEIL

Dh’fhàs mi sgìth. Dè mu do dheidhinn-sa? Tha tè bheag agad.

MÀIRI

Tha mi a’ dèanamh lagh.

Tha e a’ coimhead oirre - an dearbh rud air a bheil iad feumach.

DONNEIL

Thioraidh - chuireadh an t-Urras feum air duine a thuigeas lagh! Am faigh mi còmhradh riut mu dheidhinn - às dèidh na tha seo. Eil fhios agad - tha cothromhan gun chiall anns an àite sa. Nam faigheamaid am fearann.

Tha DONNA a’ faicinn a’ mhinisteir a’ fàgail ’s a’ putadh FINLAY. Tha esan a’ tuigsinn na tha air iarraidh air.

FINLAY

Eh... feumaidh tu taing a thoirt dhan a’ mhinistear.

Tha DONNA toilichte gu bheil FINLAY a’ cumail rian air cùisean. Tha DONNEIL a’ falbh le FINLAY is tha DONNA a’ tionndadh ri MÀIRI.

DONNA

Cha tug Donneil fada ga do lorg. Nach bochd nach robh Tormod ag iarraidh an aon rud a dhèanamh.

Tha IAIN a’ faicinn gu bheil MÀIRI a’ fàs sgìth de mar a tha i air a cuairteachadh le daoine agus tha e a’ tighinn a-nall thuice.

IAIN

Haoi, a Mhaileag, eil thu ag iarraidh spin? Tha na cuibhlichean agam!

Tha MÀIRI ga choimhead. Bhiodh e math fhèin faighinn a-mach às an àite, ach a’ cuimhneachadh air an tè bhig, tha i a’ toirt sùil mu thimcheall. Tha fios aig IAIN gur ann a’ lorg ANNA a tha i is tha e ga faicinn cuide ri PEIGI.

IAIN (A’ LEANTAINN)

Chan eagal dhi cuide ri Granaidh.

Tha an dithis a’ fàgail. Cha bhi i diog. Chì sinn i a’ coimhead PEIGI agus ise cho pròiseil ’s a ghabhas is i a’ sealltainn an leanaibh dhan a

h-uile duine.

GEÀRR GU:

1. A-STAIGH: SEÒMAR-LAIGHE, FLAT SA BHAILE MHÒR - 13.30 22

Tha ALASDAIR agus MÀRTAINN san leabaidh. Tha ALASDAIR a’ dùsgadh agus a’ mothachadh dha MÀRTAINN ri thaobh. Tha a cheann goirt is tha e a’ feuchainn a bheil glainne bùirn air an làr. Tha e ga leagail is tha aige ri èirigh gus tighinn a-mach dhan chidsin airson clobhd agus glainne eile.

GEÀRR GU:

1. A-STAIGH: SEÒMAR AN LEANAIBH, FLAT SA BHAILE MHÒR: 13.4023

Tha ALASDAIR a’ seasamh aig doras an rùm. Tha an t-àite mar rud a chuireadh muir air tìr. Crogain leann agus piotsa - tha e follaiseach gur ann a-staigh an seo a chaith iad deireadh na h-oidhche a-raoir. Na laighe air an ùrlar am measg dhèideagan is theadaidhean, tha Uncle Roddy. Tha ALASDAIR air uabhasachadh.

GEÀRR GU:

1. A-MUIGH: SEANN RATHAD 14.30 24

Chì sinn IAIN agus MÀIRI air rathad na mòintich air a’ chuad. Tha an dithis a’ lachanaich ’s a’ chùis a’ còrdadh riutha.

GEÀRR GU:

1. A-MUIGH: SEANN RATHAD 14.40 25

Tha IAIN a’ stad air an rathad. Tha e a’ mothachadh dhan a’ phoileas.

IAIN

Ah - an Diabhal!

MÀIRI

Dè?

IAIN

Am poileas!

Chì iad am poileas pìos bhuapa. Tha iadsan air mothachadh dha IAIN is tha iad a’ dèanamh an slighe sa chàr suas rathad na mòintich.

IAIN (A’ LEANTAINN)

Mach à seo sinn! Chan urrainn dhomh a bhith air mo ghlacadh. Chan eil licence agam!

MÀIRI

Chan urrainn na dhòmhsa – ’s mi còmh’ riut!

Tha an cuad a’ tabhairt às.

GEÀRR GU:

1. A-MUIGH: SEANN RATHAD 14.50 26

Tha an cuad a’ dèanamh às a-mach rathad na mòintich. Tha am poileas às an dèidh agus a’ tighinn nas fhaisge. Tha iad gus breith orra. Tha dragh air IAIN gu bheilear a’ dol ga ghlacadh agus tha agus air MÀIRI.

GEÀRR GU:

1. A-MUIGH: A’ MHÒINTEACH 27

Tha iad a’ ruighinn geata agus tha IAIN a’ dèanamh taghadh agus gan toirt a-mach dhan mhòintich. Chan fhaigh am poileas air an càr aca thoirt càil nas fhaide agus tha iad air am fàgail nan seasamh a’ coimhead an fheadhainn a fhuair às.

GEÀRR GU:

1. A-MUIGH. A’ MHÒINTEACH 28

Tha IAIN air a’ fòn-làimhe agus ag iarraidh cobhair. Tha an cuad steigte ann am bot. Tha MÀIRI a’ gabhail na mionaid seo airson an àite choimhead.

IAIN

Aye. Druim na cloiche. Cha robh dùil a’m gum biodh e cho fliuch. Aye. Duilich. Right okay. Taing. Right, tìors.

MÀIRI

Cà’il dùil riut fhèin, Iain? Nuair a dh’fhàgas tu an sgoil.

IAIN

Chan eil fhios agam. Tha planaichean aig a h-uile duine dhòmhsa.

MÀIRI

Am biodh tu ag ionndrainn seo?

Tha e a’ coimhead mun cuairt. Cha robh e air smaoineachadh air.

IAIN

A bheil thu fhèin ga ionndrainn?

GEÀRR GU :

1. A-MUIGH: A’ MHÒINTEACH: 15.30

Tha TORMOD air nochdadh ’s tha e a’ ceangal ròpa eadar an cuad agus a’ bhan. Chan eil MÀIRI toilichte gur e TORMOD a th’ ann.

TORMOD

Gabh grèim air a sin. An ceann eile. Cùm do chuibhle gu deas!

IAIN

Siud e. Haoi... siud e, a Thormoid!

Tha TORMOD a’ tighinn a-mach às a’ bhan ’s e a’ feuchainn ri còmhradh a dhèanamh ri MÀIRI.

TORMOD

Chan e brògan cuad a th’ ort.

Chan eil i ga fhreagairt.

IAIN

Cha robh dùil againn a bhith ann am bot.

TORMOD (ri IAIN)

Bu chòir dùil a bhith agad ris a h-uile rud.

MÀIRI

Comhairle aige ga thoirt seachad!

Tha TORMOD is MÀIRI a’ coimhead a chèile.

IAIN

*Right.* Tiugainn ma-tha.

TORMOD

Tha mi a’ faicinn gu bheil leanabh agad. Nach biodh e na bu chiallaiche dhut tilleadh anns a’ bhan.

MÀIRI

(a’ leum air a’ chuad)

Còmhla riutsa? B’ fheàrr leam tilleadh casruisgte!

TORMOD

Ceart. Tha mi a’ falbh.

Tha TORMOD a’ coiseachd chun an tractar ’s tha MÀIRI a’ leum air ais air a’ chuad.

MÀIRI

Cha robh mi a-riamh a’ faicinn ach cùl do chinn. Thus’ - a’ coiseachd air falbh. Dè an seòrsa athar a bha sin do nighean? Cha robh ’s cha bhi gu bràth!

Tha TORMOD a’ suidhe a-steach dhan a’ bhan.

GEÀRR GU:

29A

A-STAIGH. SEÒMAR-LAIGHE. TAIGH PEIGI (1980AN) - ANMOCH

29A

Tha an stoirm air clòthadh a-muigh. Tha an naoidhean ùr aig ANNA na gàirdeanan.

A-rithist tha sinn a’ faicinn an t-seallaidh bho shùilean Thormoid. Tha e a’ coimhead sìos air a bhean ’s a nighean.

ANNA

Tha i bòidheach.

Tha ANNA a’ coimhead an naoidhein na gàirdeanan a-rithist

ANNA (A’ LEANTAINN)

Màiri bheag. Tha e a’ tighinn rithe, nach eil?

ANNA (A’ LEANTAINN)

Tha a’ craiceann... Chan eil a fiamh ro...

Ach chan eil ANNA cinnteach. Tha i a’ coimhead THORMOID is tha esan

a’ coimhead airson cinnt fhaighinn bhon DOTAIR.

GEÀRR GU:

29B

A-STAIGH: AM BROINN NA BHAN

Tha TORMOD a’ tòiseachadh an einnsein agus a’ fàgail.

29B

GEÀRR GU:

1. A-STAIGH: SEÒMAR-CADAIL MÀIRI DIARDAOIN 11.00 30

Tha MÀIRI a’ dèanamh deiseil airson falbh. Tha PEIGI ga coimhead is ANNA aice na gàirdeanan.

PEIGI

Nach fhuirich thu, a Mhàiri? Cho luath ’s a chaidh an ùine seachad.

MÀIRI

Cha robh riamh gu bhith ann ach dà latha. Bha fhios agaibh air a sin.

PEIGI

Faic mi tuilleadh thu?

MÀIRI

Feumaidh mi tilleadh. Tha Alasdair gu bhith gar n-ionndrainn.

PEIGI

Cha bhiodh seachdain ro fhada. Bheil saor-làithean idir agad?

MÀIRI

Chan eil fhios agam. Tha m’ obair a-nis

a’ fàs cho trang... is tha ise a-nis...

’S fheàrr dhuinn a dhol sìos.

Ged nach eil i air a shon, tha PEIGI mu dheireadh a’ toirt an naoidhein air ais dha MÀIRI. Tha i ga pògadh mus leig i às i.

Tha MÀIRI a’ fàgail, duilich ’s mar a tha e dhi, agus tha PEIGI na

h-aonar a’ coimhead an dorais air a cùl. Ach tha lasadh a’ tighinn dha na sùilean aice agus rudeigin air bualadh oirre.

GEÀRR GU:

1. A-MUIGH: TAIGH PEIGI: 11.05 31

Tha ANNA anns a’ chàr agus tha MÀIRI a’ leigeil beannachd le DONNA, FINLAY agus IAIN.

GEÀRR EADAR:

31A

A-STAIGH: TAIGH PEIGI, AN TRANNSA

Tha PEIGI aig mullach na staidhre, a’ beachdachadh air rudeigin. Tha i a’ toirt sùil air a’ chathair ri taobh.

31A

GEÀRR GU:

31B

A-MUIGH: TAIGH PEIGI

DONNA

31B

Sin thu ma-tha.

FINLAY

Uill... bi faiceallach air an rathad mhòr.

Tha e a’ dol gus a ghàirdeanan a chur timcheall oirre ach mus ruig e ceart i ’s e breith air làimh a tha e a’ dèanamh oirre. Tha DONNA a’ fosgladh doras a’ chàir dhi. Tha IAIN a’ cur a ghàirdeanan timcheall MÀIRI.

IAIN

Tìors, a Mhaileag.

Ga leigeil às, tha a h-uile duine aca a’ cluinntinn sgreuch PEIGI. Tha iad

a’ ruith a-steach dhan taigh.

GEÀRR GU:

1. A-STAIGH: AIG BONN STAIDHRE PEIGI: 11.07 32

Tha PEIGI na closaich aig bonn na staidhre is grèim aice air a cois. Tha sèathar na laighe briste aig bonn na staidhre is pìos dheth na laighe air steap, letheach suas. Tha PEIGI a’ gearan.

Obh!

PEIGI

MÀIRI

Dè tha goirt?

PEIGI

Mo chruachainn. Mo chas. M’ adhbrann!

DONNA

An e tuiteam a rinn sibh?

MÀIRI

Nach fhaic thu gur e!

PEIGI

Obh!

DONNA

Càite na thachair e?

PEIGI

Mullach na staidhre. Leag an sèathar mi!

MÀIRI

Cuir a dh’iarraidh ambaileans!

Chan eil DONNA fhathast cinnteach.

MÀIRI (A’ LEANTAINN)

Teich - nì mi fhèin e!

Tha MÀIRI a’ falbh a dh’fhònadh leis a’ fòn-làimh. Chan eil DONNA toilichte gu bheilear a’ cur a dh’iarraidh ambaileans is gun i cinnteach dè idir a thachair an seo.

GEÀRR GU:

1. A-MUIGH: TAIGH PEIGI 33

Tha MÀIRI a’ cuideachadh PEIGI (le bat’) a-mach às a’ chàr agus a-steach dhan taigh.

1. SEÒMAR-SUIDHE, TAIGH PEIGI: 13.00 34

Tha DONNA agus MÀIRI a’ trod. Tha PEIGI na suidhe air an t-sèathar. Tha IAIN na shuidhe aig a’ bhòrd.

DONNA

Chan urrainn dhòmhsa sealltainn às a dèidh.

MÀIRI

Ach tha sibh an seo! Chan eil i

a’ feumachdainn ach biadh - beagan cobhair.

DONNA

’S tha Finlay ag obair fad na seachdain. Deireadh bliadhna an ionmhais.

PEIGI

Bidh mise math gu leòr.

MÀIRI

Cha bhi! Facail an dotair.

DONNA

Tha plumair a’ tighinn thugainne Diluain – ’s chan eil *tap fittings* neo fiù ’s *towel rail* agam dhan an *en-suite!* Feumaidh i a dhol dhan a’ *Home.* A Pheigi - tuigidh sibh fhèin sin.

IAIN

Pah - Mam ’s an taigh. Dad - an *Accountant!* Nì mis’ e!

PEIGI

Balach math a th’ ann an Iain. Cha bhi mòran a dhìth ormsa ach cuideachadh dhan an taigh-bheag.

Tha PEIGI a’ coimhead tro oir a sùla air IAIN.

PEIGI (A’ LEANTAINN)

Agus mo ghlanadh às a dhèidh.

Cha robh IAIN air smaoineachadh air càil dhen seo is chan eil e a-nis cho cinnteach à cùisean.

DONNA

Chan eil càil ceàrr air *Home*.

PEIGI

Tha thu ceart, Donna. Thalla thusa, a Mhàiri - chan eagal dhòmhsa.

Tha i a’ toirt sùil air MÀIRI is tha MÀIRI a’ coimhead air ais oirre.

MÀIRI

Bidh na càraichean a’ dol air an aiseag. Feumaidh mi falbh.

Tha MÀIRI a’ tionndadh agus a’ coiseachd a-mach is i a’ fàgail PEIGI a’ coimhead às a dèidh.

GEÀRR GU:

1. A-STAIGH: CAR MÀIRI: 13.10 35

Tha MÀIRI a’ dràibheadh air falbh bho thaigh PEIGI. Chì sinn gu bheil iomagain oirre mu na tha air tachairt agus mu na tha i a’ fàgail às a dèidh. Ged nach eil i air a shon, tha fios aice gum biodh e ro dhuilich dhi fuireach ann an seo. Tha i a’ coimhead na tè bige anns an sgàthan.

1. A-STAIGH: SEÒMAR-SUIDHE, TAIGH PEIGI: 13.40

GEÀRR GU:

36

Tha DONNA ag obair le basgaid nigheadaireachd a thug i far na loidhne.

PEIGI

Tha iad nan suidhe cruinn air sèathraichean sa *Home* - gun smid aig duine beò ri ràdh!

DONNA

A bheil thu ag iarraidh an rèidio bheag.

Chan eil PEIGI toilichte. Tha i a’ feuchainn ri èirigh far an t-sèathair.

PEIGI

Chan eil ann ach sgochadh. Nì mi an gnothach. Cha leig thu leas a bhith...

Ach chan eil DONNA a’ dol a leigeil a’ chothrom seo seachad.

DONNA

Suidh! Suidh far a bheil sibh mas tuit sibh. ’S e daoine eile a dh’fheumas coimhead às do dhèidh a-nis.

Tha an doras-aghaidh a’ fosgladh.

DONNA (A’ LEANTAINN)

Finlay - thalla is dèan tì dhuinn!

Tha brag a’ tighinn bhon an doras-aghaidh a’ dùnadh. Na seasamh an sin, gan coimhead, tha MÀIRI! Tha i air tilleadh!

MÀIRI

A bheil cho math dhomh duilleagan a chur dhan a’ phoit?

Tha a h-uile duine a’ coimhead air MÀIRI.

MÀIRI (A’ LEANTAINN)

Cha leigeadh Anna leam falbh.

Tha PEIGI glan air a dòigh. Ach chan eil MÀIRI airson ’s gum bi i den bheachd gum bi i seo fada.

MÀIRI (A’ LEANTAINN)

Seachdain, a Pheigi.

Ni sin a’ chùis do PHEIGI an-dràsta!

GEÀRR GU

1. A-STAIGH: SEÒMAR-SUIDHE, FLAT SA BHAILE MHÒR: 14.00 37

Tha ALASDAIR a’ tighinn a-steach dhan t-seòmar-suidhe, na chimes na làimh.

MÀRTAINN

Seachdain eile! Uill gabhaidh sinn dram air an sin.

Tha MARTAINN a’ piocadh sreangan a’ ghiotàr aig ALASDAIR.

MÀRTAINN (A’ LEANTAINN)

Agus tìde gu leòr airson beagan dhen a seo ionnsachadh dhòmhsa.

ALASDAIR

Seachdain a th’ ann - chan e seachd... bliadhna!

RODDY

Tugainn! Gabhaidh sinn pinnt.

ALASDAIR

Cha ghabh mis’ a’ chòrr.

RODDY

Siuthad - an e an aois a tha a’ tighinn ort.

Tha ALASDAIR air fàs sgìth dhe bhith ag òl agus tha e a’ tòiseachadh ag ionndrainn MÀIRI agus ANNA. Tha e a’ coimhead ri na chimes a tha na làimh.

ALASDAIR

Tha mi dol a chàradh seo. Agus a Mhàrtainn - thèid sinn an sàs sa chùmhnant ud sa mhadainn. Chì mi san oifis thu.

RODDY

Tugainn. Fàg aig fois e.

Tha MÀRTAINN air a thàmailteachadh. Cothrom mar seo ’s chan eil ALASDAIR ga ghabhail. Tha e a’ crathadh a chinn is tha e fhèin agus RODDY an uair sin a’ fàgail ALASDAIR na aonar sa flat - na chimes na làimh.

GEÀRR GU:

1. A-STAIGH SEÒMAR-CADAIL MÀIRI, TAIGH PEIGI 15.30 38

Tha PEIGI a’ feuchainn ri seann doileag a bh’ aig MÀIRI a thoirt a-nuas bho mhullach na clòsaid. Tha an tè bheag air an leabaidh. Tha PEIGI a’ cluinntinn MÀIRI a’ tighinn suas an staidhre. Tha PEIGI a’ ruith chun na leapa ’s a’ sìneadh oirre - an tè bheag air an taobh a-staigh. Tha a sùilean dùinte nuair a tha MÀIRI a’ nochdadh. Tha seacaid deise MÀIRI na cnap aig bonn na leapa ’s tha MÀIRI ga togail is ga crochadh. Tha MÀIRI a’ coimhead an dithis. Tha an t-àite seo air a glacadh ge b’ oil leatha.

GEÀRR CHUN:

38A

A-STAIGH: CIDSIN, TAIGH PEIGI

38A

Tha TORMOD a’ tighinn a-steach agus a’ fàgail poca èisg san t-sinc.

GEÀRR GU:

38B

A-MUIGH: TAIGH PEIGI

38B

Tha TORMOD a’ coiseachd a-mach gu beulaibh an taighe agus a’ coimhead suas air uinneag seòmar MÀIRI agus e a’ cuimhneachadh.

GEÀRR GU:

38C

A-STAIGH SEÒMAR-LAIGHE, TAIGH PEIGI (1980AN) - LATHA

38C

Tha an stoirm fiadhaich a-muigh. Tha an dotair fhathast aig casan Màiri a’ feuchainn ri dèanamh a-mach dè tha ceàrr. Chì sinn an sealladh a-rithist bho shùilean Thormoid.

ANNA (O.S.)

A Dhotair!

Tha TORMOD a’ tionndadh a choimhead air ANNA. Tha ise

a’ coimhead gu math iomagaineach an taobh a tha an leanabh (MÀIRI).

ANNA (A’ LEANTAINN)

Chan eil i a’ tarraing anail mar bu chòir!

Tha an DOTAIR a’ dol na chabhaig gu far a bheil an naoidhean. Tha e ag èisteachd ri na sgamhanan aice le *stethoscope*.

Tha na tha e a’ cluinntinn a’ cur iomagain air.

ANNA (A’ LEANTAINN)

Dè th’ ann?

DOTAIR

Tha sìochadh air a h-anail.

ANNA

Dè tha sin a’ ciallachadh?

DOTAIR

Bidh i feumach air cuideachadh - a’ tarraing a h-anail.

ANNA

An dèan thusa dad dhi?

DOTAIR

Nì.

Tha ANNA a’ coimhead dìreach a shùilean THORMOID.

GEÀRR GU:

38D

A-MUIGH. TAIGH PEIGI

Tha TORMOD a’ dol dhan a’ bhan aige agus a’ fàgail.

**DEIREADH PRÒGRAM 1**

38D